Profesii

♦ Aproximativ 1,7 mil. salariaţi, adică 30% din totalul salariaţilor din România, câştigă salarii la nivelul minim pe economie ♦ Cele mai multe salarii minime sunt înregistrate în Bucureşti, Cluj şi Constanţa ♦ În prezent, România are trei niveluri ale salariilor minime, care variază între 1.263 de lei net şi 1.774 de lei net pe lună.

Un număr de aproa­pe 1,7 mi­lioane de sa­lariaţi, adică 30% din totalul celor aproximativ 5,6 milioane de angajaţi activi din Ro­mânia (conform Inspecţiei Muncii) câştigă salariul minim pe eco­nomie, arată calculele ZF fă­cute pe baza informaţiilor de la Inspecţia Muncii. Cei mai mulţi sa­la­riaţi plătiţi la nivelul minim lu­crează în zonele cu economii puter­nice şi cu mulţi salariaţi. Astfel, în Bu­cureşti lucrează peste 275.000 de salariaţi plătiţi la nivelul minim (16% din totalul angajaţilor plătiţi cu salariul minim), în Cluj sunt peste 73.600 de angajaţi cu salarii mi­nime (4,3% din total), în Constan­ţa - 72.600 (4% din total), în Timiş - 66.000 (3,9%), iar în Ilfov 64.000 (3,8%).

„Există un cumul de factori pentru care sunt atât de mulţi sala­riaţi care primesc salariul mi­nim. Aceste statistici arată că există încă o componentă impor­tantă a eco­no­miei gri, în care oamenii lu­crează, cu forme declarate, la ni­velul minim, dar în realitate ei câştigă sume mai mari. Spre exemplu, nimeni nu poate trăi în Bu­cureşti cu salariul minim dacă este singur, iar o familie cu două salarii minime nu poate avea un trai decent în Ca­pitală sau în Cluj cu aceste ve­nituri“, a explicat Raluca Pîrvu, bu­siness manager la BPI Group, com­panie de con­sul­tanţă în mana­gement şi resurse umane.

În prezent, în România există trei niveluri ale salariilor minime: de 1.263 de lei net (2.080 de lei brut), de 1.413 lei net (2.350 de lei brut) pentru angajaţii cu studii superioare încadraţi pe poziţii cu studii superioare şi 1.774 de lei net pe lună (3.000 de lei brut) pentru angajaţii din domeniul construc­ţiilor.

„Dincolo de economia la gri, există încă judeţe unde principa­lele locuri de muncă sunt în domeniul industrial, iar acolo sunt multe companii care oferă salarii la nivelul minim. În zona de servicii, echi­valentul industriei din pers­pectiva salariilor mici este repre­zentat de către sectorul retail, cunoscut pentru salariile mici, apropiate de nivelul minim“, a mai spus Raluca Pîrvu.

Salariul minim a crescut accelerat în ultimii ani, ca urmare a deciziilor guvernului în acest sens, ceea ce a condus şi la o creştere semnificativă a salariilor apropiate de nivelul minim pentru a menţine o politică de salarizare echitabilă în organizaţii.

„Când au marje suficiente şi doresc să ofere ceva în plus angajaţilor, mulţi angajatori decid să menţină salariile la acelaşi nivel, dar să suplimenteze bonusurile de performanţă sau bonusurile pentru ore suplimentare ori decid să acorde beneficii precum este cel de-al 13-lea salariu. Sunt industrii – cum este cea automotive- unde angajaţii nu mai iau de mult timp salariul minim, ci mai degrabă câştigă apropiat de nivelul salariului mediu pe economie“, a mai explicat Raluca Pîrvu.